Flueegg er gule/hvite og ser ut som små riskorn eller som sagmugg. Disse må fjernes så fort som overhodet mulig, da eggene i løpet av 24 timer utvikler seg til larver – disse vil bruke pinnsvinet som middagsmat. Det blir en sikker men svært smertefull død. Bruk en tannbørste eller en ren mascarabørste og gre eggene ut av pelsen. Sjekk ører, pels i ansikt, ved anus, på føtter/ bein, i armhuler og langs pelskanten opp mot piggene. Se på ryggen av pinnsvinet mellom piggene og se om du også kan finne egg der. ALLE eggene må bort. Har eggene utviklet seg til larver må dyret veldig ofte avlives.